আপনি বার বার পারিবারিক ছবির প্রয়োজনীয়তার কথা বলে থাকেন। সে জায়গায় ‘ক্ষত’ একেবারেই বিপরীত মেরুর ছবি...।

ভাল ব্যবসা করতে গেলে আমাদের পারিবারিক ছবির উপরই ভরসা করতে হবে। যেমন ‘প্রাক্তন’, ‘বেলাশেষে’। কিন্তু তা বলে পরীক্ষামূলক ছবি করা তো বন্ধ করে দেওয়া যাবে না। আর এখন দর্শক অনেক সাবালক হয়েছেন। পরিণতও। তাই ‘ক্ষত’র মতো বোল্ড বিষয়ের কথা পরিচালকেরাও ভাবতে পারছেন। 
‘প্রাক্তন’, ‘শঙ্খচিল’এর সময় বলেছিলেন মা-মাসিমা’দের সিনেমা হল’এ ফিরিয়ে আনাই আপনার উদ্দেশ্য। তাঁদের কাছে আপনার একটা ইমেজ রয়েছে। এবার তো তাঁরা শক্‌ড হবেন...!
(হাসি) মা-মাসিমারাও মনে হয় অন্য রকম ইমেজে আমাকে দেখতে চান। আসলে সবটাই নির্ভর করে কীভাবে চরিত্রটা দেখানো হচ্ছে তার উপর। তবে সকলে একসঙ্গে বসে দেখার মতো ছবি নয় ‘ক্ষত’। ‘প্রাক্তন’এ যেমন সম্পর্ক ভাঙা-গড়ার গল্প ছিল। তবে সেখানে গড়ার অংশটা বেশি ছিল। আর এখানে ভাঙার অংশটা বেশি। হয়তো ঠাকুমা-নাতি একসঙ্গে দেখতে পারবেন না। আর ছবিটা ‘এ’ সার্টিফিকেট পেয়েছে। কিন্তু শক্‌ড হওয়ার মতো বলে মনে হয় না। সময়ের সঙ্গে প্রেমের ব্যাখ্যাটাও পাল্টে গিয়েছে। এখনকার ২০-২২ বছরের ছেলেমেয়েদের প্রেমের ভাষাটা অন্য রকম। ছবিতে সেই রকম দু’টো চরিত্রে অভিনয় করছেন ত্রিধা আর রণদীপ। এই প্রজন্মের মধ্যেও কমিটমেন্ট আছে। কিন্তু প্রকাশ আলাদা। এখন তো অনেক কমবয়সি বিবাহিত কাপ্‌লরা তুই-তোকারি করে। আমাদের সময় এটা ভাবা যেত না! 
কেরিয়ারের গুরুত্বপূর্ণ ছবির তালিকায় ‘ক্ষত’কে রাখবেন?
এ রকম সাহসী চরিত্র বাংলা সিনেমার সাম্প্রতিক অতীতে হয়নি। এমনকী, ভারতীয় ছবিতেও আসেনি। ইংরেজিতে রয়েছে। নির্বেদ লাহিড়ীর চরিত্রটা আমাকে এক্সপেরিমেন্ট করার অনেক জায়গা দিয়েছে। চরিত্রটা লোকের ভাল লাগবে। কোনও মানুষ গতানুগতিকতার বাইরে গেলে বাকিরা তাকে শ্রদ্ধা করে। লোকটা স্পষ্ট কথা বলে অথচ নিয়েমের বাইরে চলে। এতে তার প্রতি বাকিদের আকর্ষণ বাড়ে। নির্বেদ অসম্ভব জনপ্রিয় একজন লেখক। সম্পর্কের গল্প লেখে। তার লেখার 
সঙ্গে ব্যক্তিগত জীবনের কোথাও যোগাযোগ সৃষ্টি হয়। লেখাগুলো সবই ডার্ক-রোমান্টিক। 

লেখক নিজেও তো ডার্ক?
পুরোপুরি। ওই ডার্কনেসটা নির্বেদ ভালবাসে। সেটার মধ্যে কোনও হিপোক্রেসি নেই। লুকোচুরি নেই। সমাজের যে গতানুগতিক সম্পর্কগুলো আমরা দেখি, সেই ছকে চলার মানুষ নয় নির্বেদ। তাই লোকটার প্রতি বাকিরা খুব সহজেই আকৃষ্ট হয়। বিশেষ করে মহিলারা। কিন্তু অবৈধ সম্পর্কেরও তো একটা শেষ রয়েছে। আর সেই শেষগুলো খুব একটা পজিটিভ হয় না। সেই জায়গা থেকে গল্পের মধ্যে একটা থ্রিলার এলিমেন্ট ঢুকে আসছে।
ইরোটিক থ্রিলার?
একেবারেই। নির্বেদ যেমন কথা নিয়ে খেলতে চায়। শরীর নিয়েও খেলতে ভালবাসে। আর সেটা তার লেখার মধ্যেও বেরোয়। ব্যক্তিগত জীবনেও প্রয়োগ করে। শরীর বাদ দিয়ে ছবিটা নয়। কিন্তু সেক্সুয়ালিটির মধ্যে নোংরামি নেই। সিনেমায় না পেলেও বাংলা উপন্যাসে আমরা এই ধরনের চরিত্র পেয়েছি। যে কারণে আমরা শ্যুটিং করেছিলাম কেওনঝড়ে। প্রচুর বাংলা উপন্যাসে জঙ্গল, ঝরনা মিলিয়ে ওই রকম প্রকৃতি পেয়েছি। তার সঙ্গে ‘ক্ষত’র মতো বিষয়ও উঠে এসেছে বাংলা সাহিত্যে।
বুদ্ধদেব গুহের লেখার কথা বলতে চাইছেন?
একদম। ওঁর লেখাগুলোয় সিনেম্যাটিক আবেদন থাকলেও সেগুলো পরদায় ফুটিয়ে তোলা হয়নি। মনে হয়, সে সময়ের দর্শক ততটা পরিণত ছিলেন না ভেবেই পরিচালকেরা সাহস করেননি। ১০ বছর আগে হলে আমিও হয়তো রাজি হতাম না এই চরিত্রটা করতে। এমনকী, ‘২২ শে শ্রাবণ’এ আমার চরিত্রটা দর্শক নেবেন কি না, সেটা নিয়েও দ্বিধায় ছিলাম! লোকে কিন্তু দু’ঘণ্টা ধরে ওই গালাগালি শুনেছে। কিংবা বলা যায় ‘গিলেছে’! দর্শক রিয়্যালিস্টিক জিনিস এখন পছন্দ করছেন। বুদ্ধদেব গুহের বই যদি মানুষের ভাল লাগে, তাহলে ‘ক্ষত’ নয় কেন? অনেকদিন আগের কথা বলছি। ‘বারবধূ’ বলে একটা নাটক হয়েছিল। তখনকার দিনে এক-দেড় হাজার নাইট হয়েছিল। পুরোপুরি অ্যাডাল্ট থিম। তাহলে এখনকার দিনে দাঁড়িয়ে ‘ক্ষত’কে অ্যাকসেপ্ট করতে সমস্যা কোথায়! সিনেমাকে আটকে রাখার আর কোনও মানে নেই।  নতুন প্রজন্ম কিন্তু বাংলাতেই অন্য ধরনের ছবি দেখতে চায়। ‘ক্ষত’ নিয়ে আলোচনা হবেই।
বোল্ড চরিত্র করতে অস্বস্তি হয়নি?
কোনও চরিত্রকে ফুটিয়ে তোলাটা আমার কাছে জরুরি। সেটাই আসল চ্যালেঞ্জ। বাকি আর কিচ্ছু প্রভাব ফেলে না আমার উপর। 
‘ক্ষত’ তো একেবারেই আরবান ছবি। তার মানে ব্যবসাটা এমনিতেই সীমিত। তারপর ‘এ’ সার্টিফিকেট...।
একটা ‘প্রাক্তন’ যদি আমাকে গ্রাম-শহর মেলাতে দেয়, তাহলে একটা ‘ক্ষত’রও প্রয়োজন রয়েছে। আর আরবান কনটেন্টেই পরীক্ষাগুলো করা যায়। 
‘প্রাক্তন’এর ৫০ দিন হয়ে গিয়েছে। হালফিলের মধ্যে সবচেয়ে বেশি ব্যবসা করেছে। এটা কি আপনাকে কোথাও নিশ্চিন্ত করল?
এই হিটটার দরকার ছিল। বাণিজ্যিক ছবিগুলো তো দাগ কাটছে না। ঈদে যে দু’টো ছবি রিলিজ করল কোনওটা নিয়েই দারুণ হইচই হল না।   
এরপর কী থ্রি-ডি’তে কাকাবাবু?
সে রকমই তো পরিকল্পনা চলছে। দেখা যাক, আমরা কবে শ্যুটটা শুরু করতে পারি।